Folketing
2008-04-09

SF vil rigtig gerne have, at Folketinget pålægger regeringen at skabe mulighed for ved hver eneste løsladelse at vurdere, i henhold til den løsladtes reelle betalingsevne og økonomiske forhold i øvrigt, om der skal ske en hel eller delvis eftergivelse af sagsomkostningerne, og om det er rimeligt at anvende de almindelige regler for afdragsordninger, lønindeholdelse og henstand. Som det er i dag, kan inddrivelsesmyndigheden træffe afgørelser om eftergivelse af bøder og konfiskationsbeløb, men desværre ikke om eftergivelse af sagsomkostninger i straffesager. Advokatrådet har anbefalet, at der skal gennemføres en modernisering af adgangen til at pålægge domfældte sagsomkostninger, bl.a. netop af resocialiseringshensyn. De siger, at det vil føje spot til skade at lade den domfældte betale sagsomkostningerne på et tidspunkt, hvor den domfældte på grund af afsoning af straffen risikerer at miste kontakten med arbejdsmarkedet og har vanskeligt ved at betale. De hævder, at det er tilfældigt, hvem der rent faktisk kommer til at betale omkostningerne, og de siger også, at inddrivelsesprocenten må skønnes at være meget lav trods muligheden for inddrivelse. Lønindeholdelse kan man næppe bruge i særlig stort omfang.